የከፍተኛ ትምህርት መግቢያ የአፕቲቲዩድ የፈተና ውጤት መስተካከሉ ተገለጸ
በከፍተኛ ትምህርት መግቢያ የስኮላስቲክ አፕቲቲዩድ የፈተና ውጤት ላይ የነበረው ችግር መስተካከሉንና ውጤቱም ይፋ መሆኑን፣ የትምህርት ምዘናና ፈተናዎች ኤጀንሲ አስታወቀ፡፡ ከዓርብ ነሐሴ 10 ቀን 2011 ዓ.ም. ምሽት ጀምሮም ተፈታኞች ውጤታቸውን ማየት ጀምረዋል፡፡ በፈተና ውጤቱ ላይ ችግር የተፈጠረው የአንዱ ኮድ ከሌላ ኮድ ተቀያይሮ በመታረሙ እንደሆነ የተናገሩት የኤጀንሲው ዋና ዳይሬክተር አቶ አርዓያ ገብረ እግዚአብሔር፣ ሲታረሙ ችግር የተፈጠረባቸው ኮድ 21 እና 22 እንደነበሩ ገልጸዋል፡፡ መልሶቹን ወደ ማረሚያ ማሽኑ ያስገቡ ሰዎች የሁለቱን ማለትም 21 እና 22 ኮዶች በማቀያየራቸው የተፈጠረ ችግር እንጂ፣ ሌላ የቴክኒክ ጉድለት አለመኖሩን ለሪፖርተር አስረድተዋል፡፡ በሌሎች የትምህርት ውጤቶች አንዳችም ችግር እንዳልተገኘ አስታውቀዋል፡፡ ነገር ግን በፈተናው የመልስ ቁልፍ ምክንያት የተፈጠረው የዕርማት ችግር ተስተካክሎ፣ በኤጀንሲው ድረ ገጽና በ8181 የአጭር ጽሑፍ መልዕክት አማካይነት ውጤቱ መለቀቁን ኤጀንሲው አስታውቋል፡፡ ውጤቱ ማክሰኞ ነሐሴ 7 ቀን 2011 ዓ.ም. ይፋ እንደተደረገ ተማሪዎች፣ ወላጆችና ትምህርት ቤቶች ለኤጀንሲው ቅሬታ እንዳቀረቡ፣ ይህንንም ተከትሎ ኤጀንሲው በነጋታው የማጣራት ሥራ መጀመሩን የገለጹት ዋና ዳይሬክተሩ በሌሎች ፈተናዎችም ላይ ተመሳሳይ ማጣራት ተደርጎ ምንም ዓይነት ችግር አለመኖሩ እንደተረጋገጠም አስረድተዋል፡፡የዩኒቨርሲቲ መግቢያ ፈተና ከወሰዱ 319,264 ተማሪዎች መካከል እንደገና የታረመላቸው፣ ኮድ 21 እና ኮድ 22 የስኮላፕቲክ አፕቲቲዩድ ፈተና የወሰዱ ተማሪዎች ነው፡፡ በስህተት የታረመላቸውም ሆኑ በስህተት ኤክስ የተደረገባቸው ውጤታቸው እንደ አዲስ ይስተካከልላቸዋል ተብሏል፡፡ነሐሴ ማክሰኞ 7 ቀን 2011 ዓ.ም. ይፋ በተደረገው የዩኒቨርሲቲ መግቢያ ፈተና ውጤት 645 ከፍተኛው ነጥብ ሆኖ እንደተመዘገበ፣ 59 ተማሪዎች ደግሞ ከ600 ነጥብ በላይ እንዳስመዘገቡ ኤጀንሲው አስታውቆ ነበር፡፡ ፈናውን ለመውሰድ ከተመዘገቡ 322,717 ተማሪዎች መካከል የተፈተኑት 319,264 ሲሆኑ፣ ከእነዚህ ውስጥ 48.59 በመቶ የሚሆኑት ከ350 በላይ ውጤት ማምጣታቸው የሚታወስ ነው፡፡የስኮላስቲክ አፕቲቲዩድ እንደገና የታረመላቸው የ159,632 ተማሪዎች ውጤት እነዚህን ቁጥሮች በከፊል የቀየረ ሆኗል፡፡ለኤጀንሲው ቅሬታ ያቀረቡ ተፈታኞች ቁጥር አሥር ሺሕ መድረሱ ታውቋል፡፡ ቅሬታ አቅራቢዎች ቅጽ ተሰጥቷቸው ከሞሉ በኋላ ውጤቱን እንዲጠብቁ ተነግሯቸው ወደ መጡበት ተመልሰዋል፡፡ ተፈታኞቹ ውጤቱ ይፋ ሲደረግ ያልጠበቁት ውጤት እንደገጠማቸው ገልጸው፣ ኤጀንሲው የተፈጠረውን ስህተት ማረም አለበት ብለዋል፡፡ ኤጀንሲውም ይህንን ችግር የሚከታተል ኮሚቴ ማቋቋሙን አስታውቋል፡፡